Martina Moravcová

Martina Moravcová (* 16. január 1976, Piešťany) je bývalá slovenská plavkyňa a plavecká trénerka. Je najlepšou plavkyňou v histórii Slovenska a jednou z najúspešnejších plavkýň sveta vo svojej ére. Spolu získala 67 medailí na vrcholových podujatiach – 2 z olympijských hier, 22 z majstrovstiev sveta a 44 z majstrovstiev Európy. Počas svojej kariéry prekonala 3 svetové, 16 európskych a 207 slovenských národných rekordov. Vrcholom jej kariéry je zisk dvoch strieborných medailí na Letných olympijských hrách v Sydney v roku 2000. 

Slovensko, resp. Česko-Slovensko reprezentovala na piatich olympiádach v rade – v Barcelone 1992, Atlante 1996, Sydney 2000, Aténach 2004 a v Pekingu 2008. Je rekordnou šesťnásobnou víťazkou ankety Športovec roka.

Životopis 
Martina Moravcová sa narodila v roku 1976 v Piešťanoch Karolovi a Darine Moravcovým, má mladšieho brata Karola. Obaja jej rodičia súťažne plávali, otec Karol bol v širšom reprezentačnom výbere ČSSR pred letnými olympijskými hrami v Tokiu 1964. Vyštudovala najprv bakalársky program Business Administration a následne magisterský program Manažment aplikovanej ekonómie na Southern Methodist University (SMU) v Dallase v americkom štáte Texas.

Športová kariéra

Začiatky (80. roky  1994) 
Martina Moravcová začala svoju športovú kariéru už v detstve v rodných Piešťanoch. Plávať začala v prípravke ako štvorročná pod vedením mamy Dariny. Je odchovankyňou plaveckého klubu Športový plavecký klub Kúpele Piešťany, kde ju po mame následne trénovala v rokoch 19861994 Věra Čamborová. Pod vedením Čamborovej dosiahla ako pätnásťročná prvý významný úspech – dve medaily z juniorských majstrovstiev Európy 1991 v Antverpách s prekonaním československého rekordu na 100 m voľný spôsob.

Ako 16-ročná sa za Česko-Slovensko po prvý raz dostala na olympijské hry. V Barcelone bola najmladšou členkou výpravy ČSFR.

Seniorskú premiéru za Slovensko absolvovala pri prelomových ME v Sheffielde v roku 1993, kde vo finále na 100 m voľný spôsob získala striebornú medailu za Franziskou Van Almsickovou. Rovnako v roku 1993 na Malorke sa premiérovo predstavila na majstrovstvách sveta a trikrát sa dostala do finále. Stala sa prvýkrát víťazkou ankety Športovec roka.

Jej následnú kariéru ovplyvnil odchod do dôchodku jej trénerky Čamborovej v roku 1994 a dozrievanie v puberte. Následne trénovala v Trnave u Ladislava Hlavatého a začala v Bratislave štúdium ekonómie. Na majstrovstvách sveta v roku 1994 v Ríme neuspela, keď nastupovala s chorobou. Z viacerých dôvodov sa rozhodla v roku 1995 pre štúdium aj ďalšie napredovanie plaveckej kariéry odísť do USA. Získala plavecké štipendium na Southern Methodist University v Dallase, kde v septembri 1995 začala trénovať pod trénerom Steveom Collinsom, ktorý ju trénoval až do konca aktívnej kariéry.

Vrcholové roky kariéry (19962003)

Neskoršia kariéra (20042012) 
Na letných olympijských hrách 2008 nepostúpila z rozplavby na 100 m motýlik, keď skončila až na 25. mieste (postupovalo 16 súťažiacich).

V roku 2012 sa Moravcová pokúšala kvalifikovať na rekordné šieste olympijské hry za sebou do Londýna, avšak hoci splnila B-limit na 50 m voľný spôsob časom 25,95 s, nakoniec na hry necestovala. 31. júla 2012 oznámila definitívne ukončenie kariéry, oficiálna rozlúčka sa konala v decembri 2012.

Športové úspechy 
Moravcová je plaveckou ikonou. Žiadny slovenský plavec nezanechal vo svete takú výraznú stopu. Zo šampionátov má 68 medailí. Prvú získala ako sedemnásťročná na ME v Sheffielde 1993. 
 dvojnásobná strieborná olympijská medailistka zo Sydney 2000
 sedemnásobná majsterka sveta
 štartovala na piatich olympiádach
 z MS má spolu 22 medailí
 z ME má spolu 44 medailí
 prekonala tri svetové, 16 európskych a 207 slovenských rekordov
 k júlu 2021 bola stále držiteľkou 8 platných slovenských rekordov v dlhom a 11 v krátkom bazéne, najstarší z nich je z roku 1996.
 trikrát celkovo vyhrala Seriál Svetového pohára
 šesťkrát vyhrala anketu Športovec roka na Slovensku
 4. miesto v ankete Športovec storočia

Osobný život 
Moravcová sa v máji 2001 vydala za právnika Martina Valka, ktorého spoznala počas štúdia na SMU. Majú spolu dve deti, dcéra Karolína Valko je tiež plavkyňou, v roku 2021 sa stala trojnásobnou majsterkou Slovenska v plávaní. Rodina Moravcových žije väčšinu roka v Dallase, cez leto v Piešťanoch.

Ocenenia 
V roku 2001 jej prezident Rudolf Schuster prepožičal štátne vyznamenanie Rad Ľudovíta Štúra II. triedy. V roku 1993, 1995, 1998, 2000, 2001 a 2003 vyhrala anketu Športovec roka.
Za rok 2000 bola ocenená cenou Krištáľové krídlo v kategórii šport za úspechy na Olympiáde v Sydney.

Referencie

Externé odkazy 
 Osobná stránka
 Martina Moravcová na osobnosti.sk

Slovenskí olympionici
Slovenské plavkyne
Česko-slovenskí plavci
Športovec roka na Slovensku
Držitelia Radu Ľudovíta Štúra II. triedy
Plavci na Letných olympijských hrách 1992
Plavci na Letných olympijských hrách 1996
Plavci na Letných olympijských hrách 2000
Plavci na Letných olympijských hrách 2004
Plavci na Letných olympijských hrách 2008
Držitelia Krištáľového krídla
Osobnosti z Piešťan
Slovenskí strieborní olympijskí medailisti
Absolventi Southern Methodist University
Majstri sveta v plávaní